

**Karácsonyi szólások**

* ***Egy évben egyszer van karácsony!*** Akkor szoktuk mondani, amikor valamit egyszer már megengedtünk, odaadtunk, de ezt még egyszer nem szeretnénk megismételni. Hasonló jelentésű szólás: Egyszer volt Budán kutyavásár!
* ***Hadd legyen egyszer neki is karácsonya!*** Más szavakkal: Hadd örüljön, legyen boldog egyszer! Hadd legyen neki is egy jó napja!
* ***Kapós, mint karácsonykor a szalmakalap.*** Arra a dologra szokták mondani, amire semmi szükség sincs, hasztalan valamilyen helyzetben.
* ***Kapós, mint karácsonykor a famozsár.*** Nagyon kapós, sokan veszik, sok embernek van rá szüksége, mert diót kell törni vele.
* ***Az lesz soká, meg a karácsony!*** Olyan eseményekre utalhatunk ezzel a szólással, amelyeket nagyon távolinak érzünk. Így vagyunk a karácsonyi ünnepek esetében is.
* ***Úgy néz ki, mint egy karácsonyfa!*** Ékszerekkel, rikító ruhákkal ízléstelenül túldíszített ruhákat viselő személyre mondják. (Általában nőkre használják
* ***Meg nem eszi a karácsonyi szilvát!*** Már nem éri meg a karácsonyt, addig meghal.
* ***Már sok karácsonyi szilvát evett.*** Azt fejezi ki, hogy valaki idős, már sok karácsonyt megélt.
* ***Karácsonykor kalácsot, húshagyókedden fánkot, húsvétkor is, ha lehet pünkösdkor bár kenyeret.*** A pazarló, majd szükséget szenvedő háztartás gúnyolása.
* ***Karácsonyig való esze sincs.*** Nem sok esze van.
* ***Majd alhatsz karácsonykor!*** Kelj fel, mert dologidő van!
* ***Ráteszi valakire a karácsonyi szalmát.*** Célba veszi.
* ***Szó se legyen [szót se] vasárnapig / húsvétig / karácsonyig.*** Megkaptad, amire vágytál, most aztán már csend legyen! (Általában gyerekeknek mondják.)
* ***Lesz még nekem karácsonyom.*** Lesz még nekem jó dolgom.
* ***Jóllakott, mint a tót karácsonyestén.*** Teleette magát, jóllakott.